હવે આવીએ મુદ્દા પર. કોંગ્રેસ ગઈકાલે રાત્રે જ ઉપરના મુદ્દે ચૂંટણી પંચના દરવાજે ગઈ અને 9મી ના મતદાન સમયે વડાપ્રધાન નરેન્દ્ર મોદીએ કરેલી ચાર જાહેરસભાઓ તેમજ ગઈકાલે FICCIની AGMમાં એમણે કરેલા સંબોધનનો હવાલો આપ્યો. કોંગ્રેસનો વિરોધનો મુદ્દો સાચો છે કારણો સાચા છે કે ખોટા એના પર અલગથી ચર્ચા થઇ શકે છે. મુદ્દો સાચો હોવા પાછળનું કારણ એમ છે કે આ મુદ્દાથી ચૂંટણી પંચની કહેવાતી આદર્શ આચારસંહિતા કેટલી નબળી અથવાતો ભૂલભરેલી છે એ સાબિત થાય છે. એક તરફ તમે મતદાન અગાઉના 36 કલાક દરમ્યાન મતદાન થનારા ક્ષેત્રોમાં પ્રચારની મનાઈ ફરમાવો છો અને બીજી તરફ બીજા તબક્કાની ચૂંટણી માટે થતા પ્રચાર પર એક દિવસનો વિરામ નથી મૂકી શકતા તો શું આવી આચારસંહિતાને ધોઈને પીવાની છે? શું પહેલા તબક્કાના મતદાન જે વિસ્તારમાં હોય એ વિસ્તારનો મતદાર મત આપવા જતા અગાઉ ટીવી નહીં જોતો હોય? શું એ વિવિધ રાજકીય પક્ષો તેમજ તેમના ટેકેદારોની ફેસબુક પોસ્ટ્સ કે ટ્વીટ નહીં વાંચતો હોય? અરે છેક છેલ્લી ઘડી સુધી આને કે તેને મત આપવાના મેસેજો વોટ્સ એપ પર આવતા હોય છે. જો આપણો મતદાર આ બધા પ્રચાર શસ્ત્રોનો સામનો મતદાન કર્યાની છેલ્લી ઘડી સુધી કરે છે તો શું એના મતદાન પર એની અસર નહીં થાય?